钦定古今图书集成/明伦汇编/氏族典/第141卷 > 元可悉陵
## 钦定古今图书集成/明伦汇编/氏族典/第141卷 > 元可悉陵

按《魏书常山王传》：常山王遵子素，素长子可悉陵，年
十七，从世祖猎，遇一猛虎，陵遂空手搏之以献。世祖
曰：“汝才力绝人，当为国立事，勿如此也。”即拜内行阿
干。又从平凉州，沮渠茂虔令一骁将与陵相击，两槊
皆折，陵抽箭射之坠马，陵恐其救至，未及拔剑，以刀
子戾其颈，使身首异处。世祖壮之，即日拜都幢将，封
暨阳子，卒于中军都将。弟《陪斤》，袭爵。坐事国除。